Marie Darrieussecq

Marie Darrieussecq (Baiona, Lapurdi, 1969ko urtarrilaren 3a) frantsesezko idazlea da.

Lehen liburuarekin (Truismes) sekulako arrakasta lortu zuen Frantzian bai eta Europa osoan ere. Hainbat hizkuntzatara (30 baino gehiago) itzuli dute, tartean euskarara (Ahardikeriak; Alberdania, 2004.)

Biografia 
Lapurdiko hiriburuan jaioa, Basusarrin bizi izan da baina ez du oroimen onik herri horretatik. Familia itsas girokoa du: ama (lanbidez frantses irakasle kolegio batean) ziburutarra eta aitaren aita (berau lanbidez teknikari) ere arrantzalea zen. Amatxi sare konpontzaile zen Donibane Lohizuneko portuan. Familia euskaldunean hazi zen, ama eta amatxi euskalzaleak zituen, haiekin txikitan euskaraz egiten zuen baina gero galdu zuen eta horrekin damutzen da.

Familia gertakizun batzuek (itsasoarekiko harremana, gurasoek galdu zuten semea) behin eta berriro agertzen dira bere liburuetan. Batxilergoa Baionako Cassin lizeoan egin zuen. 1988tik 1990era literatura ikasketak egin zituen Bordeleko Michel-Montaigne lizeoan. Hortik aurrera Parisen segitu zuen ikasten eta 1997an tesia egin zuen: «Autofikzioa eta ironia tragikoa Georges Perec, Michel Leiris, Serge Doubrovsky, eta Hervé Guibertengan».

Idazle izateaz gain psikoanalista ere bada.

Azken 20 urteetan Paris du bizitoki nagusi eta zenbait denboraldi pasatzen ditu Lapurdin. Ezkonduta dago eta hiru seme-alabaren ama da.

2007ko hauteskundeetan Ségolène Royalen alde agertu zen. 2010eko maiatzean Egunkariaren aldeko artikulua idatzi zuen Libération kazetan.

Euskaraz muga batzuekin egiteko gai da. 1998an Marie NDiayek, "ziminokeria" egin izanaz akusatu zuen (singerie) eta 2007an Camille Laurensek plagiatze sikologikoa egotzi zion. Bi akusazio hauei Rapport de police eleberriaz erantzun zien.

Bibliografia 
Bere obra guztietan protagonista emakume bat da. P.O.L. argitaletxeak atera dizkio lanak.

Eleberriak 
 Truismes (1996).
 Naissance des fantômes (1998).
 Le mal de mer (1999).
 Précisions sur les vagues (1999).
 La plage (2000).
 Bref séjour chez les vivants (2001).
 Le Bébé (2002).
 White (2003).
 Claire dans la forêt (2004).
 Le Pays (2005). Herria izenburuarekin euskaratua.
 Zoo (2006).
 Tom est mort (2007). Tom hil da izenburuarekin euskaratua.
 Rapport de police (2010).

Antzerkia 
 Le Musée de la mer (2008). Reykjavikeko Islandiako Anzoki Nazionalean 2009an antzeztua.
 Arthur Nauzycielekin batera Kaj Munken Ordet (La Parole) lanaren itzulpena eta egokitzapena, Avinhongo 2008ko jaialdirako sortua.

Itzulpena 
 Tristes Pontiques izenburupean 2008an Ovidioren Tristia eta Ex Ponto olerkien latinetiko itzulpena.

Sariak 
 1996an Truismes bere lehen lana Goncourt Sarirako finalista aukeratu zuten. International IMPAC Dublin Literary Awarderako ere aukeratu zuten.
 2007an Tom est Mort Femina eta Goncourt sarietarako aukeratu zuten.
 2013an Medicis Saria Il faut beaucoup aimer les hommes eleberriarekin.

Erreferentziak

Kanpo loturak 

  Marie Darrieussecqen biografia, haren argitaletxearen webgunean.
 Ahardikeriak liburuaren fitxa, Alberdania argitaletxearen webgunean.
  Biografia La République des lettresen.

Euskal Herriko antzerkigileak
Euskal Herriko frantsesezko eleberrigileak
Euskal Herriko frantsesezko idazleak
Lapurdiko idazleak
Baionarrak
Basusartarrak
Emakume antzerkigileak
XX. mendeko emakume idazleak
XXI. mendeko emakume idazleak
Emakume eleberrigileak